KRITERIJI OCJENJIVANJA, HJ

ODLIČAN (5)

Učenik ima vrlo razvijene raščlambene, interpretativne, prosudbene i književne sposobnosti. Primjenjuje stečena znanja iz književnosti. Čita tečno i brzo, razumijevanje mu je iznad prosjeka. Naučene pojmove samostalno primjenjuje u interpretaciji književnog teksta. Redovito, kvalitetno i iscrpno komentira lektirno djelo. Programske je jedinice usvojio potpuno.

Programske jedinice iz hrvatskog jezika usvojene u potpunosti na najvišoj razini. Usvojene sadržaje svakodnevno primjenjuje u usmenom i pismenom izražavanju. Samostalno izvodi pravila i zaključke.

Posjeduje velik interes i znanje o medijskoj kulturi. Aktivno sudjeluje u raščlambi gledanog filma, kazališne predstave, TV-emisije.

VRLO DOBAR (4)

Jasno raščlanjuje književna djela, spretno primjenjuje usvojena književnoteorijska znanja. Ima razvijen interes za čitanje, čita brzo i tečno, uočava izražajnost pjesničkoga jezika.

Programske jedinice usvojene gotovo potpuno. Naučeno gradivo primjenjuje uglavnom ispravno u usmenom i pismenom izražavanju. Uz malu pomoć izvodi pravila i zaključke.

Postoji velik interes i znanje o medijskoj kulturi. Interpretira strukturne dijelove filmskog i kazališnog djela uz učiteljevu pomoć.

DOBAR (3)

Teže izražava vlastiti doživljaj, čitateljski je interes dobro razvijen, sudjeluje u interpretaciji književnih djela. Uz malu pomoć učitelja može primijeniti književnoteorijska znanja koja prosječno primjenjuje na književnom tekstu. Čita točno sa slabijim interesom. Ne poštuje uvijek zadane kriterije.

Programske jedinice iz jezika usvojene većim dijelom, definira gotovo potpuno i točno. Naučeno gradivo primjenjuje prikladno, ali s manjim greškama u usmenom i pismenom izražavanju. Jezikoslovno mišljenje na prosječnoj razini.

Znanje i odnos prema medijskoj kulturi na prosječnoj su razini. Postoji interes, ali su sposobnosti za praćenje medijskih dostignuća nedovoljne. Raščlambu može realizirati uz pomoć.

DOVOLJAN (2)

Pasivno prati nastavu književnosti i ne uključuje se samotalno u raspravu. Potrebno ga je stalno poticati i motivirati za rad. Teško usvaja književnoteorijske pojmove pa je potrebna stalna pomoć učitelja. Čita s pogreškama. Brzina čitanja ispod prosjeka s pogreškama. Površan u radu.

Programske jedinice iz jezika djelomično usvojene. Gradivo djelomično primjenjuje. Jezikoslovne sposobnosti su na početnoj razini.

Slabe su mu i povremene sposobnosti i interesi za praćenje dostignuća u medijskoj kulturi.

NEDOVOLJAN (1)

Znanje o književnosti i interes nedovoljno razvijeni. Ne pokazuje interes niti na učiteljev poticaj i pomoć u interpretaciji književnog djela. Čita sporo s čestim pogreškama, ne razumije pročitano. Ne može usvojiti književnoteorijske pojmove.

Programske jedinice iz jezika nisu usvojene. Ne prepoznaje pojavu i ne primjenjuje ju ni u usmenom ni u pismenom izražavanju. Sposobnosti jezikoslovnoga mišljenja nisu razvijene.

Ne pokazuje znanje i poznavanje medijske kulture. Ima slab interes i minimalne sposobnosti za praćenje medija.

Marica Kesić, učiteljica HJ